Hvad er forskellen på en miljøscreening og en miljøkortlægning?
En screening, også kaldet miljøscreening, er en indledende undersøgelse ved brug af historisk data på bygningen/anlægget. Ved screeningen vurderes det, om bygningen er opført eller renoveret indenfor perioder, hvor der er anvendt miljøproblematiske stoffer i byggematerialer.
Er bygningen det, er der risiko for at det affald, der vil fremkomme fra bygningen, indeholder problematiske stoffer, og der skal derfor foretages en kortlægning.
En kortlægning, også kaldet miljøkortlægning, af en bygning eller et anlæg, er en undersøgelse med prøvetagning af byggematerialerne. På baggrund af den indledende screening vurderes det, hvilke stoffer byggematerialerne skal undersøges for. Ved hjælp af laboratorieanalyser bestemmes det, om byggematerialerne indeholder niveauer af de problematiske stoffer, som overskrider grænseværdier, og det vurderes, hvordan affaldet skal håndteres.